**PRACOVNÝ LIST pre birmovancov**

2.1. Prečo veriť?

**Doplň chýbajúce slová:**

1. Božie slovo hovorí: *„Viera je základom toho, v čo dúfame, dôkazom toho, čo* **.................** *(Hebr 11,1).*
2. Sám Boh vpísal do tvojho srdca túžbu vidieť ho. Možno túto túžbu ignoruješ, no ................ ťa neprestáva priťahovať k sebe, aby si žil a našiel v ňom **.............** pravdy a šťastia. (porov. Komp. KKC 2)
3. Viera zahŕňa v sebe súhlas .................. a vôle so Zjavením, ktoré Boh dal o sebe činmi aslovami. (Kompendium KKC 176)
4. Viera je tvoja **..................** na Božiu lásku.
5. Aj ty si pozvaný, aby ťa viera viedla ku **.................** lásky. Lebo „viera bez skutkov je mŕtva“. (Jak 2,14-26)
6. Viera je z počutia a posilňuje sa svedectvom iných a pripomínaním si ................. prisľúbení.
7. Božie slovo hovorí: *Tvoja viera ťa ..................“* (Lk 18,42)
8. AMEN znamená **.................** .

**Zamyslenie:**

Viera je osobné primknutie sa celého človeka k Bohu, ktorý sa zjavuje. Zahŕňa v sebe súhlas rozumu a vôle so Zjavením, ktoré Boh dal o sebe činmi a slovami. Boh – Ježiš hlásal o sebe, že je Pravda sama a to, čo hlásal dosvedčil svojím životom, smrťou a zmŕtvychvstaním.

Skús sa zamyslieť nad tým, či máš prekážky, ktoré ti bránia veriť, že Boh existuje? Ak áno, aké prekážky sú to? Napíš si ich a odovzdaj ich Bohu vo viere, že ti ich pomôže prekonať, aby mohla tvoja viera rásť.

Viera je krok do neznáma. Tak, ako ho urobili Mojžiš, Mária, slepý Bartimej, mýtnik Zachej a mnohé iné postavy z Biblie alebo svätí, aj teba Boh pozýva urobiť skok do neznáma. Prečo? Lebo má pre nás pripravené niečo lepšie. Nemusíš sa vzdávať mobilov, stačí, že napríklad zanecháš starý spôsob myslenia, resp. predstavy o Bohu a o kresťanstve, o Cirkvi alebo negatívne zmýšľanie o sebe a o druhých.

Napíš, ktorá oblasť tvojho života je ťažká, lebo máš z nej strach, alebo zmeniť ju sa ti zdá nemožné a predsa túžiš ju zmeniť? Odovzdaj ju Bohu vo viere, akú mala Mária, keď počala Ježiša, Mojžiš, keď palicou rozdelil more... A pros Boha o opravdivú vieru.

Ak sa pozrieš na život Ježiša alebo aj životy spomínaných biblických postáv, či svätcov, na ich životné postoje, správanie, obetavosť, zmysel pre spravodlivosť, na ich pokoru atď.... Toto ich vonkajšie správanie, životné postoje robia ich svedectvo o Bohu dôveryhodným. A buduje to v tebe pocit dôvery voči nim a tomu, čo hovoria.

Máš vo svojom živote niekoho, komu dôveruješ a vieš, že mu môžeš veriť, aj keby od teba chcel niečo, čomu nerozumieš? Kto je to? Napíš...

Si aj ty pre iných ten/tá, ktorému/ktorej môžu iní dôverovať a veriť?

**Aktivita:**

Skús sa zamyslieť, kde si vo svojom živote vnímal Božiu prítomnosť. Povedz o nej druhým. Ak sa ti bude v živote zdať, že strácaš vieru, pripomínaj si túto skúsenosť.

Celé Božie slovo je veľkým svedectvom o Božej dobrote a láske voči ľuďom. Je aj plné svedectiev o tom, ako sa ľudia učili dôverovať, spoliehať sa na neho a veriť Mu. Museli však spraviť krok viery. Viera pomáhala zvládať ťažkosti života, prijať seba, pomáha im zmeniť sa. Dokonca viera uzdraviť sa. Prečítaj si jeden z príbehov ľudí zo Svätého Písma, ktorí mali vieru v Boha a akú skúsenosť im ich viera priniesla. Napr. uzdravenie Kanaánčanky (Mt 15,21-28); Uzdravenie stotníkovho sluhu (Mt 8,5-13), Abrahám (Gn 12, 1-9), Bartimej (Mk 10, 46-52), Zachej (Lk 19, 1-10), Eunuch a Filip (Sk 8, 26-40)

**Modlitba:**

 Dobrý Ježišu, Ježišu, ako veľmi potrebujem byť s tebou, ako veľmi potrebujem, aby si ty bol so mnou na to, aby moja viera rástla. Ako veľmi potrebujem mať osobnú skúsenosť s tebou. Ani moja viera v teba nemôže byť silnou, pravou, živou, ak mi nedáš svojho Ducha. Odovzdávam ti celý môj život a prosím ťa, posilňuj moju vieru v teba. Ďakujem za tvoju dobrotu a lásku. Amen.

**Chýbajúce slová:** 1. veríme; 2. Boh, plnosť; 3. rozumu; 4. odpoveď; 5. skutkom; 6. Božích; 7. uzdravila; 8. verím